*A*>) Ordinatio praesentis Capituli generalis anni Domini 1520, die octava mensis maii apud Cistercium celebrati. *Diffinitores* : de **Cistercio**, s. th. pr., de Belloprato, s. th. pr., de Miratorio, s. th. pr., de Gymonte, de Loco S. Bernardi, monasteriorum abbates ; de Caroliloco, s. th. pr., loco domini **Firmitatis*, de Voto, s. th. pr., de Igniaco, de Laude, de Molinis, monasteriorum abbates ; de **Pontigniaco**, de Longovillari, s. th. pr., de Bonoradio, de Noa, de Trisayo, monasteriorum abbates ; de **Claravalle**, de Longovado, de Ursicampo, de Busayo, de Monte Sanctae Mariae, monasteriorum abbates ; de **Morimundo**, de Veterimonte, de Vetericampo, de Caritate, de Theoloco, monasteriorum abbates. *Confessores* : De Egna, de Bullione, de Crista, de Claroloco, monasteriorum abbates. *Magistri caerimoniarum* : de Claravalle, de Morimundo, de Belloloco, monasteriorum abbates, prior et supprior Cistercii. *Promotor causarum* : procurator Ordinis in Curia. *Receptores excusationum* : de Aceyo, de Lococrescenti, de Quinciaco, de Brolio S. Benedicti, de Valle regis, monasteriorum abbates. *Portarius diffinitorii* : de Bullencuria monasterii abbas. *Notarii abbates* : de Roseriis, s. th. pr., de Moroliis, monasteriorum abbates. *Auditores computationum* : de Rigniaco, de Ardorello, de Barbello, de Signiaco, monasteriorum abbates, et quos Rmus voluerit deputare. *Notarii ad pedes* : fratres Claudius de Pontescisso, Petrus Damant, Cistercii professi. * * * *B*) Numerus abbatum praesentis Capituli generalis. — Rmus dominus Cisterciensis, de Pontigniaco, de Claravalle, de Morimundo, de Caroliloco, de Belloprato, de Roseriis, de Voto, de Longovillari, de Miratorio, de Igniaco, de Signiaco, de Veterimonte, de Vetericampo, de Rigniaco, de Laude, de Noa, de Ursicampo, de Gymonte, de Ardorello, de Barbello, de Buzayo, de Moroliis, de Trizayo, de Bullencuria, de Crista, de Loco S. Bernardi, de Caritate, de Theoloco, de Monte S. Mariae, de Lococrescenti, de Aceyo, de Quinciaco, de Belloloco, de Vallibus in Ornesio, de Clarofonte, de Valle dulci, de Bonoradio, de Heina, de Longovado, de Bullione, de Bitania, de Molinis, de Septemfontibus, de Claroloco, de Baudelo, de Faesia, de Valle regis, de Brolio Benedicti, de Escureyo, procurator Ordinis. — Numerus praedictorum abbatum quinquaginta. * * * Anno Domini millesimo quingentesimo vigesimo, die octava mensis maii, in generali Capitulo apud Cistercium celebrato, statuta sunt et diffinita quae sequuntur. ORATIONES 1.  Pro sanctissimo ac beatissimo domino nostro Leone, divina Providentia Papa X, necnon pro Rmis in Christo dominis S. R. E. cardinalibus, et maxime pro Rmo D. cardinali de Boissy S. S. Apostolicae in Francia legato et Ordinis amatori singulari, similiter et pro D. Augustino de Trivultiis, miseratione divina tituli S. Adriani S. R. E. cardinali, nostrique sacri Ordinis in Curia protectore benivolo, et etiam, *etc.* 2.  Praeterea pro serenissimo ac invictissimo D. N. domino Carolo, Dei gratia imperii romani imperatore electo, semper augusto, *etc.* 3.  Insuper pro burgensibus, … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Nos, frater Guillermus, abbas Cistercii, … *etc.* et est talis : Cum totus Ordo noster … necnon in summa 10881 libr. 18 solid. 8 denar. turon., pro resta computationum generalis Capituli praesentis anni 1520 … *etc.* 7.  Quoniam tam ex parte Rmi D. protectoris nostri in Curia romana, quam ex parte procuratoris ibidem viva voce et litteris praesentis Capituli generalis patribus suggestum est, immo experientia clare constat, pluraque Ordinis monasteria, praesertim in partibus transalpinis citra et ultra Romam esse penitus dilapidata, disrupta, destituta et nonnulla translata ad alios Ordines, et iam funditus ab Ordine alienata, quod ex eo noscitur provenire quod procurantibus utriusque status tam saecularibus quam regularibus passim inveniuntur esse commendata, cui quidem desolationi etsi ex parte eorumdem et protectoris et procuratoris apud SS. D. N. Papam, quantum in eis est, in dies obsistatur ; nihilominus tamen vel quoniam videt ipse SS. D. N. vel sese existimat Curiam ipsam romanam a patribus Ordinis et Capitulo generali ignorari aut contemni, parum videlicet assequi quod expetunt, quandoquidem iam tantum temporis praeteriit, utpote 30 ann. et supra, quo per aliquem ad hoc ab Ordine gratia reverentiae ei exhibendae destinatum visitata non fuerit. Hinc est quod praesens generale Capitulum merito formidans sibi ne initiis istis paulatim, immo valde festinanter excrescentibus, totus ipse Ordo denique ruat in immane et irreparabile praecipitium, ex nunc decernit et destinat apud Curiam ipsam et praesertim apud dictum SS. D. N. Papam ex partibus Ordinis aliquem esse mittendum, quem ob claras tum ingenii tum corporis dotes et ferventissimum zelum, quem semper ad Ordinem hucusque gessit, ad hoc nominat R. in Christo patrem D. abbatem de Claravalle, qui accito secum aliquo ex Ordine quem voluerit, mediis sibi possibilibus apud dictum SS. dictorum inconvenientium procuret restaurationem, aut saltem cessare suggerat et suadeat huiusmodi ruinam deplorandam. At quoniam id sine magnis pecuniarum summis debite expleri non posset, quae nequaquam colligi possent nisi toto Ordine adminiculum praestante, etiam ex nunc censet et diffinit in Ordine universo subsidium esse ponendum hoc modo per patres praesentis generalis Capituli quottandum et distribuendum, ut habito respectu ad antiqua taxarum registra, etiam ponderetur status praesens facultatum monasteriorum Ordinis universi, quibus praeviis respectibus cuique monasterio summa ipsa moderata taxetur, suspenso interea pro praesenti anno dumtaxat subsidio collegii S. Bernardi Parisiis. Quorum quidem monasteriorum personis regularibus et aliis quibuscumque ad quas attinet respective, praesens generale Capitulum praecipit districtissime, ut de summis sibi per dictos patres imponendis iuxta terminos per commissarios praefigendos et assignandos realiter et integre satisfaciant et persolvant ; quibus quidem commissariis et collectoribus dictum praesens generale Capitulum committit auctoritatem, ut ad id eas sub poenis et censuris Ordinis compellant aut compelli faciant, in plenaria Ordinis et Capituli generalis potestate, invocato ad hoc, si opus est, brachii saecularis auxilio, consilio et favore. 8.  Propter conformitatem Ordinis observandam et quoniam experientia docente praesenti generali Capitulo innotuit, in multis Ordinis monasteriis, tum ob antiquitatem tum ob aliam quamlibet intervenientem negligentiam aut quidpiam aliud, libros cantuum penitus esse vel obliteratos vel omnino disruptos aut laceratos, utque eorumdem monasteriorum paupertati faciliori modo benigne subveniatur, dictum praesens generale Capitulum ordinat, diffinit et determinat, quatinus quamprimum commode fieri poterit, per aliquem ex patribus Ordinis, dominum videlicet abbatem de Claravalle, electo per eum ad hoc idoneo impressore, et perito correctore ipsi adiuncto, *Gradualia* et *Antiphonaria* Ordinis tradentur imprimenda, patribus visitatoribus et commissariis iniungendo, ut visitata per eos monasteria et loca regularia, quae huiusmodi libris compererint indigere, locorum eorumdem et facultatum qualitate pensata, cogant ad sufficienter providendum sibi de huiusmodi libris, omnibus et singulis eiusdem Ordinis personis denique prohibendo ne similes libros aliunde imprimi procurent, donec et quousque sic ipsis qui ad imprimendum dictos libros vires et impensas dederint ad plenum constiterit fuisse satisfactum, in plenaria Ordinis potestate. 9.  Ad declarationem diffinitionis de dicenda oratione *Inviolata* anno novissime elapso factae, determinat praesens generale Capitulum praedictam orationem immediate ante maiorem missam semper esse dicendam, nisi forsan per alia suffragia a generali Capitulo rata et approbata hora illa praepediretur, quo casu foret post vesperas, uti in praedicta diffinitione expressum est, decantanda ; et de Tricenario Capituli generalis eo modo fiat ut solitum erat fieri cum in festo Crucis mensis septembris Capitulum generale celebrabatur. 10.  Praesens generale Capitulum aegre ferens admodum quorumdam Ordinis suppositorum temeritatem, qui postpositis per contemptum vel ignorantiam legibus, bona monasteriorum suorum dare, permutare, transferre, aut alio quovismodo quittare aut alienare non formidant et singulis Ordinis personis maxime abbatibus et praelatis, necnon conventibus et collegiis districte prohibet ne deinceps cum quibuscumque personis talia attentare praesumant, sed in contractibus et pactis talibus iniendis et faciendis, formam per omnia observent quae plenius in statutis Benedicti Papae XII continetur. Quod si secus antea hucusque factum extiterit, omnia huiusmodi pacta, contractus et conventiones revocat, irritat et annullat, omnes et singulas Ordinis personas, quae forsan ad haec sub iuramento consensum praestiterint, ab huiusmodi praestatione iuramenti penitus relevando et absolvendo, in plenaria, *etc.* 11.  Praesens generale Capitulum non abs re graviter infensum super sinistro zelo et iniquo affectu, quem quidem non dicam religionis, sed totius malitiae et perversitatis filii, ad Ordinem habere noscuntur in eo quod in fraudem Ordinis sui et maximum ipsius dedecus et detrimentum, datis et praestitis nominibus suis, protonotarios et saeculares adiuvant et favorem eis conferunt ad impetranda Ordinis monasteria et prosequendum processus in curiis Parlamentorum Parisiis et aliis locis ; quapropter districte praecipit idem generale Capitulum singulis visitatoribus, quatinus facta super talibus diligenti inquisitione, si quos huiusmodi delicti conscios invenerint, taliter puniant ut ceteris cedat in terroris exemplum ; et nihilominus citent eos ad comparendum personaliter proximo inde generali Capitulo ad obiecta eis per procuratorem facienda respondendum, in plenaria, etc. [DIFFINITIONES] SPECIALES 12.  Nos frater Guillermus, *etc.*… et est talis : Productis pluribus instrumentis super unione prioratus de Galilea ad prioratum de Porta coeli, ex parte prioris dicti loci Portae coeli et sibi adhaeentium [adhaerentium], quibus dictam unionem confirmandam et approbandam esse praetendebant ; aliis similiter pluribus litteris per priorem de Warmunda et alios sibi adhaerentes in medium adductis et ostensis ; partibus item ad plenum auditis, praesens generale Capitulum volens concordiam et pacem nutrire inter fratres ac unicuique quod iustum est tribuere, longa discutione et praematura deliberatione praehabita, decernit, determinat et diffinit, quod praedictus prioratus qui aliquantulum praetermisso ordine iuris et non observatis solemnitatibus debitis fuerant uniti, ad pristinum statum reducentur, sic quod deinceps ut antea erunt diversi prioratus, ne ex coniunctione eorumdem fundatores, augmentatores et benefactores ipsius prioratus de Galilea suis votis et intentionibus fraudentur, ne vicini pauperes eleemosinis, et cuncti tam pauperes quam divites orationibus et solitis priventur sacrificiis, in magnam divinae Maiestatis offensam, vicini populi scandalum, et reipublicae detrimentum. Decernit insuper ut religiosi de Porta coeli ibidem maneant, et qui de Galilea, vi unionis exiverunt, ad Galileam redeant unde exiverunt, ceteris qui nunc in Galilea sunt ad prioratum de Warmunda translatis ; permittendo tamen ut tres de Galilea manere possint in Porta coeli propter paucitatem religiosorum ibidem existentium usque ad aliam Capituli generalis dispositionem ; statuit similiter ut calices, reliquiae, iocalia et cetera ecclesiae ornamenta, similiter litterae, tituli et omnia mobilia quae ex Galilea ad Portam coeli delata fuerunt, iterum in eodem loco integraliter restituantur. Et quod nihilominus expensae, quae occasione dictae coniunctionis et unionis factae sunt, communes remanebunt et communiter portabuntur, pensatis pensandis et consideratis considerandis. Audiens autem generale Capitulum priorem de Warmunda dictorum prioratuum superiorem immediatum esse dictis fratribus multum suspectum propter iam diu agitatos inter eos processus, volensque eorum paci ac tranquillitati consulere committit praesentium tenore prioribus de Pickepot et de Valle Nostrae Dominae et cuilibet eorum, ut possint vice dicti prioris de Warmunda usque ad proximum futurum generale Capitulum eosdem visitare, salva tamen in omnibus aliis praeterquam in visitatione, ipsius prioris iurisdictione. Mandat insuper dictum generale Capitulum dictis prioribus de Pickepot et de Valle Nostrae Dominae simul et coniunctim ut praesentem diffinitionem executioni demandent, et omnia se concernentia ut melius expedire viderint adimpleamt [adimpleant], cogendo omnes et singulas personas in eadem comprehensas, prout eas respicit et concernit, ad impletionem praedictorum per omnes iuris et iustitiae vias, et singulas Ordinis censuras, invocato ad hoc, etc. 13.  Supplicationem abbatis de Vetericella, quae ad pacem sunt rogantis, praesens generale Capitulum audiens et laetanter suscipiens tractatum seu instrumentum super concordia, pace et unione inter dictum abbatem et abbates marchitas perpetuo firmanda, et antiqua lite super missione studentium ad collegium Lipzense prorsus sopienda et extinguenda, approbavit, laudavit, ratificavit et confirmavit, ipsum tractatum cui praesentes annectuntur, tenore praesentium approbat, laudat, ratificat et confirmat, praecipiendo dictis partibus districtius in virtute salutaris obedientiae et sub excommunicationis poena, ceterisque Ordinis censuris, quatinus ipsas pacis conditiones firmiter et inviolabiliter deinceps perpetuis temporibus observent, studentesque suos ad ipsum Lipzense collegium mittere teneantur, prohibendo etiam ne ad alia studia eos mittant, salvo tantum divi Bernardi Parisiensis collegio, ad quod si voluerint studentes suos mittere licebit ; quod si qui forsitan praedictae concordiae contemptores extiterint, ab abbate de Vetericella, patre dicti collegii, per dictas Ordinis censuras ad iam dictam concordiam tenendam compellantur, in plenaria, etc. 14.  Supplicationem abbatis de Heymerode annuens, praesens generale Capitulum eumdem a praesenti generali Capitulo excusatum habet, eumque per praesentes excusat, eumque usque ad proximum generale Capitulum a mittendo seu manutenendo scolari in Universitate Heydelbergensi aut alia quacumque, multis causis pensatis benigne supportat, in plenaria, etc. 15.  Supplicationem abbatis de Byldhusin praesens generale Capitulum audiens, eidemque tamquam rationabili consensum praebens, permittit ut uxores ducum, comitum et principum cum earum pedissequis possint suum monasterium intrare, atque ibidem pernoctare, ne forte ex defectu hospitii earum minuatur devotio, exhortans tamen ipsum abbatem ut perraro id fiat, ne maligno tentandi tribuatur occasio. 16.  Praesens generale Capitulum attentius considerans labores quos abbas de Moroliis pro tuitione, defensione suae ecclesiae pertulit damna, similiter quae tum ob aquarum submersiones, tum ob bella et spoliationes, tum denique ob varios processus per eum viriliter prosecutos, passus est, volensque quoad potest in praemissis eidem suffragari, succurrere, atque adiutorium impendere, eumdem suumque monasterium usque ad triennium excusat et supportat a solutione omnium arreragiorum, tam contributionum quam subsidii collegii divi Bernardi Parisiis, adiecto tamen propter urgentia Ordinis negotia, quod ipse, triennio pendente, contributiones et subsidia exsolvere tenebitur, in plenaria, etc. 17.  Supplicationem abbatis de Ardorello praesens generale Capitulum suscipiens, eiusque optimum zelum ac plurimos labores quos semper pro Ordinis defensione atque honore suscepit, et Dei gratia imposterum est suscepturus, attentius considerans, iuxta ipsius supplicationis tenorem, attenta ipsius monasterii tenuitate, taxam suarum contributionum, quae novem libr. turon. esse consuevit ad summan [summam] sex libr. per praesentes reducit, et praedictam summam sex libr. turon. precise eidem imponit, taxat et astallat, donec monasteria aliter secundum eorum verum valorem taxabuntur, in plenaria, etc. 18.  Appellationem abbatis de Capella Thosan a substituto abbatis de Claravalle, die 28 mensis octobris interiectam, praesens generale Capitulum irritam declarat et inanem, nulliusque vigoris et momenti decernens, ipsum sicut et ceteros Ordinis abbates ad solutionem contributionum pro anno Domini 1519 fuisse obligatum. 19.  Praesens generale Capitulum volens sanctum propositum relictae defuncti domini Alostensis, quae monasterium monialium Ordinis de novo erigere atque fundare cupit in civitate Lovaniensi, fovere et benigno favore roborare, committit abbatibus de Loco S. Bernardi et de Molinis simul, ut loco diligenter inspecto ipsiusque commoditatis inquisitione etiam facta super competenti fundatione et dotatione se diligenter informent, si omnia ad monasterium debita construendum concurrant, quibus debite inspectis et prius obtenta a domino episcopo eiusdem loci debita exemptione, prout in *Chartae charitatis* exordio continetur, ibidem monasterium construendum decernant, approbent et ratificent ; sin alias construi prohibeant, remittentes, quae ibi habitant moniales ad propria monasteria, a quibus assumptae fuerunt, prout iuris aequitas exegerit, in plenaria, etc. 20.  Praesens generale Capitulum supplicationem abbatis monasterii de Valle S. Petri, alias Heysterbach, inclinatum, eum a Capitulo generali, quod nunc celebratur, excusatum habet, supportatque et excusat a mittendo studente ad collegium Heydelbergense usque ad biennium, concedit quoque eidem ut suos religiosos, sibique subiectas moniales, ab omnibus casibus etiam ipsi generali Capitulo reservatis usque ad biennium absolvere possit. 21.  Frater Guillermus, abbas Cistercii in Cabilonensi dioecesi, ceterique Diffinitores Capituli generalis, dilecto fratri Petro Leduc, monasterii de Mortumari [Mortuomari], Ordinis Cisterciensis in dioecesi Rothomagensi, religioso expresse professo presbytero, salutem. Fide dignorum relatu didicimus quod monasterium nostrum de Fulcardimonte, Rothomagensis dioecesis, per ultimum abbatem eiusdem loci nuper fuit expositum in manibus cuiusdam commendatarii, quod quia est contra Ordinis formam et statuta seu privilegia a romanis Pontificibus concessa, constat ius in eodem et de eodem providendi ad generale Capitulum pro hac vice fuisse devolutum ; ne igitur diuturnae vacationis detrimenta sustineat, tibi, de cuius discretione, providentia, circumspectione, scientiae claritudine, aliisque praeclaris virtutibus et meritis, quibus insignitus existis, ad plenum in Domino generale Capitulum confidit, tenore praesentium, auctoritate qua fungitur, monasterium ipsum de Fulcardimonte cum universis iuribus et pertinentiis ipsius, tam in spiritualibus quam temporalibus, plenarie confert et donet, teque verum et indubitatum abbatem eiusdem monasterii de Fulcardimonte instituit, creat et declarat. Quocirca omnibus et singulis Ordinis abbatibus, prioribus, cellerariis, bursariis, receptoribus et aliis quibuscumque praefati Ordinis religiosis praecipit generale Capitulum, ceteros vero presbyteros, notarios et tabelliones publicos saeculares rogat, quatinus te, per te vel procuratorem tuum in realem actualem et corporalem possessionem vel quasi ipsius monasterii de Fulcardimonte, iuriumque et pertinentiarum eiusdem ponant et inducant. Omnibus et singulis eiusdem monasterii regularibus personis districte iniungendo … *etc. ut in forma consueta.* 22.  Super querimonia praesenti Capitulo contra confirmationem abbatis de Sigilleriis proposita, praesens generale Capitulum decernit et declarat registrum diffinitionum anni Domini 1505 factarum esse verum sanum et integrum, ac in nulla sui parte de falsitate suspectum, in plenaria, etc. 23.  Ad supplicationem abbatis de Monte Sanctae Mariae, in Bisuntinensi dioecesi, habito respectu ad onera diversa et multiplicia inconvenientia quae a paucis annis dicto suo monasterio contigerunt, de restis adhuc hucusque ab eo debitis ratione subsidii collegii S. Bernardi Parisiis, remittit sibi summas duorum annorum, quae in unam faciunt viginti libras turonenses. 24.  Praesens generale Capitulum satis ad liquidum informatum super honesto convictu et sollicito regimine, quod soror Ioanna de Nanton exercuit quamdiu ipsa abbatizaret in monasterio de Baptanto, Ordinis nostri Cisterciensis, iuxta muros Bisuntii, et preesertim [praesertim] quia sponte cessisse dicitur, alteri videlicet sorori Annae Leblanc eiusdem Ordinis, volens praeterea favere eius senectuti, conformiter ad Ordinis privilegia et indulta apostolica earumdem libenter utriusque supplicationi annuendo, vult, consentit et diffinit, quatinus assignatio facta annuae pensionis eidem sorori Ioannae de Nanton per dictam sororem Leblanc, modernam eiusdem monasterii abbatissam et conventum, prout continetur in litteris quibus praesentes annectuntur, eidem sorori Ioannae annue quoad vixerit in humanis indefectibiliter persolvatur, easdem assignationis litteras secundum omnimodam sui formam et tenorem approbando, confirmando et ratificando in plenaria Ordinis potestate. Quod si, quod absit, de summa ibidem praefixa et taxata, deque ceteris sibi in eisdem assignatis, quidquam in toto vel in parte, suis terminis subtraheretur, idem praesens generale Capitulum committit et deputat abbates de Bellavalle, de Charitate et de Roseriis, s. th. pr., et eorum quemlibet in solidum, ad compellendam eadem auctoritate eamdem sororem Annam, seu etiam quamlibet aliam pro tempore eiusdem monasterii abbatissam, cellerariam, seu aliam quamlibet officialem, ad quam vel ad quas attinebit, ad debite et integre quidquid fuerit debitum eidem Ioannae persolvendum. Datum, etc. 25.  Praesens generale Capitulum, audita supplicatione fratris Odonis Devers, professi de monasterio de Aceyo, et facta diligenti inquisitione super forefactis et inobedientiis eius in praesentia abbatis moderni de Aceyo, per id consequens iam partem satisfactionis super eisdem delictis, eumdem fratrem explevisse ; nihilominus tamen pro ampliori satisfactione ipsum condemnat ad disciplinam regularem hodie in capitulo huius domus Cistercii capendam [capiendam] et recipiendam ; et quia constat eum carceres dicti monasterii de Aceyo, quibus inclusus pro dictis defectibus tenebatur, clam et violenter exivisse ulterius dicto fratri Odoni praecepit sub Ordinis censuris, quatinus proximioribus post haec diebus sese eisdem carceribus personaliter repraesentet mansurus illic, si ita abbati loci visum extiterit octo diebus, post quos dictum praesens generale Capitulum dicto abbati de Aceyo et singulis eiusdem monasterii regularibus personis ad quam attinebit, ne ultra in dedecus Ordinis et contra ipsius statuta et diffinitiones idem frater vagabundus in saeculo et improvisus remaneat, iniungit et praecipit quatinus vel ipsum recipiat in consortium aliorum monachorum suorum, aut certe sibi de alio convenienti monasterio provideat, assignatis et datis sibi realiter et cum effectu, vel eidem monasterio ad quod mittetur, singulis annis quoad vixerit, pro expensis et provisione sua, decem libris turon. Quorum omnium potestatem et executionem committit idem generale Capitulum abbati de Roseriis, s. th. pr., similiter abbatibus de Charitate et de Theoloco, et cuilibet eorum in solidum, in plenaria, etc. 26.  Super materia de Sigilleriis, frater Ioannes de Burreyo, s. th. pr., pro et nomine procuratorio fratris Nicolai Boucherat competitoris in materia dicti monasterii de Sigilleriis protestatus est hoc modo : Ego nomine fratris Nicolai Boucherat, prioris de Bella aqua, protestor, quod non intendo consentire ut aliquid fiat in materia de Sigilleriis contra magistrum Nicolaum Boucherat, ipso non audito, et simul obtulit unum extractum ex registro Capituli generalis anni 1505, signatum Cothenot, C. Ryam, super quo adiuratus dictus Cothenot asseruit dictum ; extractum fuisse ad verum originale debite collationatum. 27.  Audita supplicatione abbatis de Tribus fontibus praesens generale Capitulum eum excusat a via eiusdem Capituli generalis, et quantum ad ea quae concernunt promotionem eius ad monasterium de Tribusfontibus, totum huiusmodi negotium remittit ad dominum abbatem Claraevallis, ut sua paterna auctoritate faciat, quod sibi videbitur expediens. 28.  Praesens generale Capitulum diffinit et determinat, ut deinceps tam auditores computationum, quam abbates notarii solvere teneantur ex integro contributiones suis monasteriis impositas, quemadmodum et ceteri officiarii Diffinitores quos constat plus ceteris omnibus pro agendis ipsius generalis Capituli laboris et sollicitudinis impendere. Datum, etc. COMMISSIONES 29.  Nos, frater Guillermus, abbas Cistercii in Cabilonensi dioecesi, ceterique Diffinitores Capituli generalis, venerabilibus et in Christo nobis praecarissimis coabbatibus monasteriorum de Stratfordia et de Gratiis Londonensis dioecesis, salutem et in commissis diligentiam adhibere. Praesens generale Capitulum perpendens distantiam commissariorum Angliae novissime per generale Capitulum institutorum a nonnullis monasteriis inferius nominandis, magis vobis et civitati Londoniarum propinquis quam praedictis commissariis ad tollendos labores et sublevandum dictos commissarios et monasteria ipsa a gravaminibus, quae occasione praedictae distantiae incurrere possent, et ne visitatione aut reformatione solita in Ordine nostro careant, vobis duobus et cuilibet vestrum in solidum, de quorum zelo, prudentia et discretione ad plenum in Domino confidimus, tenore praesentium damus et committimus auctoritatem omnia et singula monasteria inferius descripta, tam virorum quam monialium visitandi, toties quoties opus fuerit et indiguerint, puniendi, corrigendi, reformandi, instituendi et destituendi, in capitibus et in membris, … *etc. ut. in forma consueta* ; praesentibus usque ad biennium dumtaxat in suo vigore duraturis. Nomina autem monasteriorum quae praediximus sunt quae sequuntur : de Belloloco, de Quarrera, de Laetoloco, de Waverleya, de Wardona, de Woburnia, de Ponte Roberti, de Boxleya, de Comba, de Garendona, de Stanleya, de Miravalle, de Bordesleya, de Bitlesden, de Valleregali, de Coggeshal, de Sibton, de Tilteya, de Saltreya ; de Flaxleya, de Margan, de Pyngleya, de Cokhyll. Datum, etc. 30.  Praesenti generali Capitulo relatum est, super quo praecipue est dolendum, quia nonnulli ex Ordine professi et praesertim in partibus Angliae, immemores stabilitatis, quam voto proprio ore emisso polliciti sunt, regis et praelatorum eiusdem regni signanter domini legati et aliorum principum et dominorum curias prosequuntur, ambitioso affectu obtinendi onera animarum, et ut ipsi appellitant capacitates et alia officia et beneficia saecularia, seu etiam regularia, suo statui et Ordini valde dedecentia consequendi, propter quae etiam nonnunquam, ut fertur, coguntur per saeculares ad poenitentias publicas et ad alia huiusmodi. Quapropter praesens generale Capitulum huic tam pernitioso morbo pro posse obviare cupiens, committit, monet et nihilominus iniungit districtissime abbati de Gratiis iuxta Londonias, de cuius zelo et discretione ad plenum confidit in Domino, quatinus ea qua poterit adhibita diligentia, huiusmodi novas insolentias et exorbitationes viis omnibus sibi possibilibus et licitis prohibeat, sive per censuras Ordinis seu per captionem et incarcerationem personarum earumdem in suo monasterio, seu alias quomodocumque, expensis monasteriorum unde constabit eas esse professas compellendo abbates proprios suorum monasteriorum, necnon bursarios, procuratores et alios quoscumque ad quos attinebit, ad persolvendum sibi ex integro dictas expensas et ad recipiendum suos huiusmodi monachos et corripiendum eos iuxta casuum exigentiam, et ad alia agenda et perficienda quae huiusmodi negotium concernunt, in plenaria, etc. invocato, etc. 31.  Cognita fide dignorum relatu insolentia fratris Petri Aymonet, vi armorum, ut dicitur, professionis suae monasterium de Albaripa impetentis, et multipliciter distrahentis fratres suos eiusdem monasterii a proposito stabilitatis suae, praesens generale Capitulum exhortatur, monet et nihilominus committendo, praecipit domino abbati de Claravalle, quatinus et sua paterna et Capituli generalis auctoritate taliter, si in malitia sua perseveraverit, dictum fratrem corripiat ut ceteris cedat in terroris exemplum, invocato, etc. 32.  Praesens generale Capitulum merito reputans frustra et in aridum leges instituisse, nisi sint qui observent eas, cognoscens igitur dominum abbatem de Claravalle nuper commissionem suam dicti generalis Capituli exercendo fecisse aliquas reformationes et scripto tradidisse in monasterio de Bonofonte, dicti Ordinis, in dioecesi Remensi, abbati de Signiaco committendo praecipit, quatinus ad hoc adeo attentet et diligenter instet, ut si, facto diligenti scrutinio, invenerit praedictas reformationes, statuta et ordinationes minus sufficienter in praedicto monasterio de Bonofonte fuisse observatas, a dictis poenis amplioribus etiam per depositionem, aut alias prout viderit expedire, ex integro faciat observari, in plenaria, etc. 33.  Desolationi et vix reparabili ruinae monasterii de Pomerio, alias de Bongard, praesens generale Capitulum obviare eique de remedio opportuno providere cupiens, praesentium tenore committit et nihilominus districte praecipit abbati de Belloprato in Lotharingia, s. th. pr., quatinus dictum monasterium, cuius est superior immediatus suorum praedecessorum negligentias supplendo visitet, reformet et per omnia disponat, tam in capite quam in membris, tam in spiritualibus quam in temporalibus, et ipsum pro viribus restaurare satagat et laboret, in plenaria, etc. ELECTIONUM CONFIRMATIONES 34.  Electionem, institutionem et installationem de persona fratris Anthonii Loffroy ad abbatialem dignitatem monasterii de Ursicampo, Cisterciensis Ordinis in dioecesi Noviomensi, per monachos eiusdem monasterii, praesidente ibidem abbate de Longoponte, domini abbatis de Claravalle patris abbatis dicti monasterii de Ursicampo, vicario, factas, *etc.* approbat. *etc.* supplendo, *etc.* 35.  Ad idem, de electione fratris Guillelmi Radulphi, s. th. pr., ad abbatialem dignitatem monasterii de Longovillari, praesidentibus abbatibus de Caricampo et de Gardo, vicariis domini abbatis Claraevallis, praedicti monasterii patris abbatis. 36.  Ad idem, de electione fratris Ioannis de Tartro ad abbatialem dignitatem monasterii de Lococrescenti, praesidente abbate de Lucella, patre abbate dicti monasterii. 37.  Ad idem, de electione fratris Henrici Cleburgh de Balendher ad abbatialem dignitatem monasterii Loci Sanctae Mariae, Coloniensis dioecesis, praesidente abbate Vallis S. Petri in Heysterbach, patre abbate dicti monasterii. 38.  Ad idem, de electione fratris Renati de la Roche ad abbatialem dignitatem monasterii de Bonavalle, in Pictaviensi dioecesi, per monachos eiusdem monasterii, praesente ibidem abbate de Moroliis, domini abbatis de Pontigniaco commissario, facta, prout, etc. 39.  Ad idem, de electione fratris Unconis Bechir ad abbatialem dignitatem monasterii de Novocampo, praesente abbate monasterii B. M. V. in Hilda, commissario abbatis de Vetericampo, praedicti monasterii patris abbatis. 40.  Ad idem, de electione fratris Hugonis de Magnicuria in abbatialem dignitatem de Quinciaco, Ordinis Cisterciensis in dioecesi Lingonensi, praesidentibus abbate de Rigniaco et fratribus Ioanne de Venutia, et Michaele de Brucone, dicti abbatis Pontigniaci vicariis. 41.  Ad idem, de electione fratris Pauli Suetinge ad abbatialem dignitatem monasterii de Walkenreda Ordinis Cisterciensis, in Maguntinensi dioecesi, praesidente ibidem abbate Veteris campi. TRACTATUUM CONFIRMATIONES 42.  Nos, frater Guillermus, … *etc.* et est talis : Audita relatione et visis informationibus per abbatem Valliscrescentis, auctoritate huius nostri Capituli generalis factis, super contractu quondam inito et passato inter dominum abbatem Pontigniaci et eius conventum ex una, et honorabilem virum Ioannem Artault et Edmundum Mathieu scutiferum ex altera partibus, praesens generale Capitulum matura praehabita deliberatione praefatum contractum ratificat, approbat et confirmat, in plenaria, *etc.* 43.  Contractus inter abbatem et conventum de Balerna ex una, et Stephanum Umblin mercatorem ex altera partibus initos, factos et passatos, praesens generale Capitulum committit abbati de Roseriis, s. th. pr., quatinus ipsos diligenter examinet, et informationes debitas super commodo vel incommodo dicti monasterii faciat, deinde approbet vel reprobet, vel in proximo generali Capitulo, quod senserit secundum quod iustum fuerit, referat, in plenaria, *etc.* 44.  Abbatibus de Caroliloco, s. th. pr., et de Regalimonte simul, praesens generale Capitulum committit quatinus contractum initum et passatum abbatem et conventum de Prulliaco ex una, et nobilem ac magnificum virum dominum Michaelem Cadorat, Baillivum Senonensem, ex altera partibus, diligenter examinent, informationes super commodo aut damno monasterii praedicti faciant, approbaturi vel reprobaturi, sive quod fecerint proximo generali Capitulo relaturi, prout magis expedire viderint, in plenaria, *etc.* 45.  Praesens generale Capitulum libenter annuens devotioni honorabilis viri magistri Franscici Allard, canonici insignis ecclesiae Ebroycensis, congaudens similiter honori monasterii de Noa fundationem missae in praedicto monasterio per eumdem dominum factam, gratam habet et ratam ac instrumentum super eadem fundatione inter eumdem et abbatem et conventum praedicti monasterii de Noa initum, factum et passatum, cui praesentes annectuntur, ratificat, approbat, in plenaria, etc. 46.  Abbati de Longovillari, s. th. pr., et de Dunis, et cuilibet in solidum, praesens Capitulum generale iniungit et praecipit, quatinus inquirant et diligenter informent de et super concessione et datione maresiorum et terrarum in census et redditus perpetuos, certis personis saecularibus, per abbatem et conventum de Claromarisco, cum auctoritate contractus, cessiones et dationes huiusmodi infirmandi aut certe proximo generali Capitulo, si visum fuerit, referendi, in plenaria, etc. 47.  Ad notitiam praesentis generalis Capituli, ad denuntiationem abbatis de Longovillari deductum est quod per abbates praedecessores eius et conventus, contra instituta et diffinitiones Ordinis et Capituli generalis sanctiones, Summorum Pontificum praesertim b. m. Benedicti Papae XII decretum quod dicunt *Benedictinam*, alienaverunt maximam portionem substantiae monasterii praedicti de Longovillari, in maximum ipsius detrimentum, cui monasterio succurrere volens praesens generale Capitulum omnes huiusmodi contractus et alienationes iniuste et inique factas, irritas declarat et nullas, absolvens ipsum conventum a iuramentis, si quae forsan in huiusmodi frivolis contractibus et concessionibus intervenerint, dans firmiter in mandatis moderno abbati, quatinus quamcitius fieri poterit, per omnes aequitatis et iustitiae vias, ipsa bona indebite alienata recuperare satagat, prohibendo ipsi et eius conventui, eorumque successoribus ne de cetero contra formam et indultum *Benedictinae* huiusmodi alienationes facere praesumant, in plenaria, *etc.* 48.  Abbatibus de Caricampo et de Gardo, et cuilibet in solidum, praesens generale Capitulum committit, quatinus diligenti inquisitione facta super venditione nonnullarum caeduarum sylvarum monasterii de Longovillari, dictam venditionem infirment vel confirment, in plenaria, *etc.* 49.  Abbatibus de Theoloco, de Charitate et de Aceyo, et cuilibet eorum in solidum, praesens generale Capitulum committit, quatinus facta diligenti inquisitione super contractu quondam inito et passato inter abbatissam de Colungiis eiusque conventum ex una, et Georgium Ruseau laboratorem partibus ex altera, cui haec praesens diffinitio annectitur, ut quid invenerint, proximo generali Capitulo referant, postea per ipsum generale Capitulum confirmandum vel infirmandum, prout ad utilitatem dicti monasterii melius visum fuerit. Datum, etc. 50.  Abbatibus de Rigniaco, de Bonoradio et de Vallelucenti, et cuilibet eorum in solidum, praesens generale Capitulum committit, quatinus super commodo aut incommodo variarum arrentationum, admodiationum ac accensationum diversarum terrarum, atque nemorum, per dominum abbatem Pontigniaci et eius conventum a tribus annis citra cum diversis personis factarum, diligenter se informent, et inquisitiones faciant, cum auctoritate confirmandi praedicta, aut infirmandi, in plenaria, etc. 51.  Abbatibus de Ursicampo et de Noa simul, praesens generale Capitulum committit quatinus debita inquisitione et fideli investigatione facta, super quodam tractatu permutatorio inito et passato inter abbatem et conventum de Mortuomari, Ordinis nostri Cisterciensis ex una, et nobilem et potentem militem dominum de Raydeval, vicecomitem de Falaisia partibus ex altera, si invenerint contractum fuisse rite factum, et cedere in commodum praefati monasterii, approbant, corroborent et confirment, in plenaria, *etc.* 52.  Praesens Capitulum generale volens indemnitati monasterii de Belloprato in Lotharingia consulere, revocat, cassat et annullat omnes et singulos contractus factos et passatos per abbates dicti monasterii de Belloprato et eiusdem conventum, cum variis saecularibus personis contra formam et tenorem sanctarum institutionum f. r. Benedicti Papae XII, et Ordinis statuta, iniungendo et districte praecipiendo abbati dicti loci, s. th. pr., quatinus terras, possessiones, grangias et omnia huiusmodi praedia taliter concessa, revocet et ad monasterium praedictum reducat, per omnes iuris et iustitiae vias, absolvit insuper quoscumque religiosos qui in tractatibus praedictis aliqua fortassis iuramenta praestiterint, inhibendo deinceps ne talia iuramenta aut tales contractus quoquomodo facere praesumant. 53.  Praesens generale Capitulum audita supplicatione abbatis de Speciosa valle, qua supplicabat sibi concedi, ut posset curiam quam habet ratione sui monasterii in civitate Heilsbron vendere ad utilitatem sui monasterii, committit abbatibus de Caesarea et de Mulbrun et cuilibet eorum in solidum, ut diligenter inquisitiones faciant, an praedicta venditio foret utilis monasterio, aut non, et inquisitionibus factis, eas ad proximum generale Capitulum mittant, ut ad ipsius venditionis permissionem aut prohibitionem tutius iuxta statuta *Benedictinae* procedatur. 54.  Praesens generale Capitulum informatum super eo quod abbas de Caroloco, una cum conventu suo, vult aut decrevit aut forsan iam fecit et pepigit cum quibusdam ex subiectis monasterii sui praedicti mortuae manus hominibus liberare eos quittare aut manumittere vel affrangisare a servili conditione huiusmodi manus mortuae, irritat, annihilat et annullat, si quid per eum vel eos antea hactenus fuerit attentatum, aut imposterum attentabitur, et ad idem de ceteris huiusmodi pactionibus per eos non rite factis dispensando cum eis et quolibet eorum super iuramento, si quod forsan intervenerit, in plenaria, *etc.* 55.  Abbatibus de Longovillari, s. th. pr., de Caricampo et de Gardo, et duobus eorum simul, praesens generale Capitulum committit, quatinus diligenter inquirant de et super contractu quondam inito et passato inter abbatem et conventum monasterii de Valloliis ex una, et nobilem et potentem virum Paulum de Busserade militem, quondam dominum de Rieu et Dargoles, relaturi inde Capitulo generali proximo quidquid super eodem tractatu praedicti monasterii commodo vel incommodo agendum invenerint, in plenaria, etc. 56.  Praesens generale Capitulum informatum super quibusdam pactionibus inter monasteria de Uterinavalle monachorum et de Pontesalutis monialium per illustrissimum dominum comitem Palatinum electorem romani imperii, quondam transactis, factis et passatis, easdem pactiones ratas et gratas habet, easdemque prout ex litteris super hoc factis continetur, approbat, ratificat et confirmat, iniungendo praeterea eiusdem monasterii de Pontesalutis abbatissae, ut confessoribus ipsis de quibus in eisdem litteris vertitur quaestio sufficienter de lectisterniis provideat, in plenaria, *etc.* 57.  Visa supplicatione abbatis de Uterinavalle, qua explicitis ruinarum et multiplicium inconvenientium anfractibus, quae ex malo regimine quorumdam praedecessorum suorum aut aliunde iamdudum suo monasterio contigerunt, petentis instantius quemadmodum et antea iam diu petierat et obtinuerat a Rmo P. D. Cisterciensi novissime defuncto ad arbitrium abbatum quorumdam ex vicinis suis posse ad dicti monasterii de Uterinavalle restaurationem, nonnullos feudos terrarum seu aliorum bonorum monasterii eiusdem vendere, mutare aut alias alienare, praesens generale Capitulum nolens quoquomodo viam praecludere huiusmodi necessariae reparationi aut etiam contradicere assensioni seu indulto iam, ut praedictum est, per praedictum Rmum praestito, eidem concedit ut abbates de Sconavia et de … qui et uterque eorum in solidum diligenter se informent, et quidquid ad utilitatem dicti monasterii de Uterinavalle faciendum viderint, possint id faciendi licentiam conferre, et quod factum fuerit, postmodum confirmare vel infirmare in plenaria, etc. 58.  Praesens generale Capitulum libenter annuens petitionem abbatis de Porta, et favere volens zelo et affectioni, quam ipse gerit erga collegium Ordinis in civitate Lipzensi, ratam habet acquisitionem illam annui redditus de summa 1000 floren. auri eidem collegio per eum applicatam et concessam, volendo ex nunc et statuendo firmiter in perpetuum, ne per quamcumque personam ab eodem collegio quovis colore quaesito unquam alienentur, seu aliter dicti redditus applicentur absque Capituli generalis auctoritate, sed perpetuo ex integro et ad eosdem usus permaneant et serventur, irritando omnino et *annullando,* si quomodo aliter a quoquam fuerit attentatum, in plenaria, etc. REHABILITATIONES 59.  Ad instantiam abbatis de Caroliloco, s. th. pr., pro rehabilitatione fratris Ioannis Fouquet, alias de Baillet, religiosi monasterii de Valle B. M. in dioecesi Parisiensi, qui suadente diabolo monasterium absque licentia exivit, et per spatium duorum annorum vel circa extra ipsum vagus permansit, ac in tali statu pluries missam celebravit, per hoc irregularitatem incurrens. Quia tamen Deo duce rediit, et tam in monasterio Cistercii quam in dicto monasterio de Valle, poenitentiam sibi indictam patienter sustinuit et complevit, ita ut merito de eius futura emendatione sit bene sperandum. Idcirco praesens generale Capitulum cum eodem misericorditer dispensando, praesentium tenore eumdem relevat et rehabilitat ad omnes gradus et officia, beneficia et dignitates, abbatiali etiam dignitate inclusa, in plenaria Ordinis potestate, omnibus et singulis personis Ordinis inhibendo ne quoquomodo eum occasione praemissorum aut alicuius eorum impetant, etc. 60.  Ad instantiam abbatis de Laude, generale Capitulum rehabilitat fratres Matheum de Ploys et Petrum Fabri, religiosos dicti monasterii, super eo quod absque licentia monasterium exiverunt, et extra ipsum spatio sex hebdomadarum vagabundi permanserunt, ad omnes gradus et officia, abbatiali dignitate inclusa. 61.  Ad instantiam eiusdem abbatis de Laude, generale Capitulum rehabilitat fratrem Iacobum de Salice, dicti monasterii religiosum super inhabilitate contracta per carnis copulam cum quadam conversa Ordinis, unde proles secuta est, ut communi voce asseritur, ad omnes actus legitimos, gradus, officia, abbatiali dignitate inclusa. 62.  Ad supplicationem eiusdem abbatis de Laude, generale Capitulum rehabilitat sororem Ioannam Dechou, monialem monasterii de Saliceto, quae in contagium carnis lapsa est, secuto inde puerperio, ad omnes gradus et officia, seclusa tamen abbatiali dignitate. 63.  Ad instantiam prioris de Valle S. M. praesens generale Capitulum rehabilitat fratrem Nicolaum Boulot, eiusdem monasterii religiosum, qui mulierem publicam in camera sua tenuit, et ex ea tandem puerum suscepit, ad omnes gradus et officia, abbatiali dignitate inclusa, etc. 64.  Ad idem, generale Capitulum rehabilitat sororem Margeretam [Margaretam] de Caplerein, monialem monasterii de Thesauro, quae ultra tempus concessum per tres vel quatuor dies in domo parentum remansit, ad omnes gradus et officia, abbatiali dignitate inclusa. 65.  Ad supplicationem abbatis de Loco S. Bernardi, generale Capitulum rehabilitat fratrem Iudocum Verberck de Scalda, dicti monasterii religiosum, qui carnis contagium perpetravit cum quadam muliere publica, unde proles secuta est, ad omnes gradus et officia, abbatiali dignitate inclusa. 66.  Ad instantiam abbatis de Signiaco, praesens generale Capitulum rehabilitat fratrem Herwicum de Varenna, religiosum de Valle S. Lamberti, super inhabilitate per contagium carnis cum muliere nupta contracta, ad omnia officia, dignitates, abbatiali dignitate inclusa. 67.  Ad idem, generale Capitulum rehabilitat fratrem Theodorum Patret, religiosum de Caroloco, in dioecesi Bisuntinensi, super inhabilitate quam incurrit per carnis contagium, per apostasiam quinque annorum spatio protractam, relicto religionis habitu, praetextu cuiusdam subreptitiae dispensationis, similiter super irregularitate quam incurrit pluries celebrando in tali statu, ad omnes actus legitimos, gradus et officia, abbatiali tamen dignitate seclusa. 68.  Ad instantiam abbatis de Castellione, generale Capitulum rehabilitat fratrem Theodoricum Verni de Marvilla, super furto viginti quinque solidorum, ad omnes gradus et officia, etiam abbatiali dignitate inclusa. 69.  Ad idem, generale Capitulum rehabilitat fratrem Guillermum Haillet, religiosum de Caroloco, super carnis contagio et exitu monasterii absque facultate bina vice perpetrato, ad omnes actus, gradus et officia, dignitate abbatiali inclusa. 70.  Ad idem, generale Capitulum rehabilitat fratrem Ciriacum, de Uterinavalle monachum, super furto cuiusdam annuli aurei, quod tamen tandem restituit, ad omnes gradus et officia, abbatiali dignitate inclusa. 71.  Ad idem, rehabilitat praesens generale Capitulum fratrem Ieronimum de Uterinavalle, super eo quod per biennium fuit fugitivus, retento tamen habitu regulari, ad omnes actus et officia, abbatiali dignitate inclusa. IUDICES 72.  Audiens praesens generale Capitulum querimoniam super excessibus religiosorum de Buxeria, in Andegavensi dioecesi, propositam, idque moleste ferens et de convenienti remedio providere cupiens, abbatibus de Bellabrancha, de Claritate et de Ponte Oltrani, et cuilibet eorum in solidum, committit ut imprimis fratres Ludovicum Herbret et Ioannem Potebogne, religiosos dicti monasterii de Buxeria presbyteros, in monasterio de Bellabrancha manere compellant, data cuilibet provisione decem libr. turon. quolibet anno per abbatem de Buxeria, et ne tergiversationibus intervenientibus iustitiae tollatur seu nimium differatur exhibitio, praecipi in virtute salutaris obedientiae et sub poenis et censuris Ordinis ut primus vestrum, qui super executione praesentium requiretur, indilate ad inquisitiones super excessibus praedictorum fratrum procedat, et processum super praedictos usque ad sententiam diffinitivam inclusive perficiat, invocato etiam ad hoc, si opus fuerit, brachii saecularis auxilio, consilio et favore, cum auctoritate compellendi quoscumque testes ad testimonium perhibendum, similiter et requirendi, per omnes vias iuris quaecumque instrumenta ad ipsius processus deductionum conducentia, et generaliter omnia, quae circa praemissa et ea tangentia agenda fuerint agendi, in plenaria, *etc.* 73.  Abbati de Loco S. Bernardi praesens generale Capitulum committit, quatinus si fide dignis testibus, aut legitimis instrumentis sibi constiterit abbatissam de Swiveke aut ipsum monasterium teneri abbati de Capella Thosan aut suo monasterio in aliquibus debitis, eam compellat ad exsolvenda debita integraliter, per omnes iuris et iustitiae vias, in plenaria, etc. 74.  Praesens generale Capitulum volens finem imponere controversiae ortae ex processu depositionis abbatis de Sigilleriis iamdudum facto per abbates de Recluso et de Ripatorio, renovando commissionem in praecedenti novissimo generali Capitulo datam abbatibus de Frigidomonte et de Caroliloco, s. th. pr., eamque confirmando eiusdem per praesentes committit, quatinus, si opus fuerit, auditis denuo partibus et aliis hinc inde producendis, aliisque concernentibus debite factis processum ipsum confirment, vel infirment ita quod quilibet eorum abbatum, scilicet de Frigidomonte et Caroliloco habeat in solidum potestatem faciendi quaecumque conveniunt quoad praedictum processum usque ad ferendam sententiam inclusive, in plenaria, *etc.* 75.  Viso diligenterque per generale Capitulum examinato et mature discusso processu citationis, excommunicationis et depositionis contra fratrem Guillermum Joly, abbatem de Sigilleriis per abbates de Recluso et de Ripatorio indebite, iniuste ac contra formam Ordinis et sacros canones facto, idem generale Capitulum tantis abusibus ac iniustitiis imposterum obviare, eorumdemque fautores et executores gravibus punitionibus et censuris debite corrigere cupiens, abbati de Caroliloco, s. th. pr., tenore praesentium committit, quatinus dictos abbates de Ripatorio et de Recluso, per se vel per alium per eum deputandum ad proximum generale Capitulum peremptorie et personaliter citet, promotori causarum quod iustum fuerit responsuros, in plenaria, *etc.* 76.  Audita per generale Capitulum fratris Guillermi Joly, abbatis monasterii de Sigilleriis contra fratrem Ioannem Billart et Andream Goullière in dicto monasterio de Sigilleriis originaliter professos, super scandalosa vita, dissolutoque regimine eorumdem gravi querimonia, abbatibus de Frigidomonte et de Caroliloco, ac cuilibet eorum in solidum, praesens generale Capitulum committit, quatinus citatis citandis, auditisque audiendis, ipsos secundum eorum demerita puniant et corrigant, eisque de monasterio in quo usque ad aliam determinationem Capituli generalis regulariter vivere possint, provideant, in plenaria Ordinis potestate. 77.  Idem praesens generale Capitulum committit abbatibus de Caroliloco, de Longovado, de Miratorio et de Aceyo, et cuilibet eorum, ut quascumque Ordinis personas aut loca quae per testes aut alia instrumenta repererint obligari monasterio Cistercii aut personis eiusdem, compellant, etc. 78.  Quia frater Guillermus Joly, abbas de Sigilleriis, indiget testimonio nonnullarum personarum Ordinis nostri, praesens generale Capitulum primo abbati vel priori Ordinis nostri, ac notario apostolico per dictum abbatem de Sigilleriis requirendo, committit, quatinus omnes et singulas Ordinis regulares personas, quas ipse in testimonium accersiri faciet ad, super his quae sibi proponentur, perhibendum testimonium veritatis, sub censuris Ordinis compellere possit, in plenaria, *etc.* 79.  Praesens generale Capitulum instructum ac plenius informatum super excessibus, rebellionibus abbatissae de Fontibus Guerrardi, in Rothomagensi dioecesi, meritoque deplorans animarum perditionem, populi scandalum et religionis opprobrium, volensque de remedio opportuno providere per praesentes committit et districtius iniungit abbatibus, de Voto, de Miratorio, s. th. pr., et de Noa, et cuilibet eorum in solidum, ut super dictis excessibus diligenter inquirant, et informationes debitas faciant, et ad correctionem rebellionum, aliarumque insolentiarum punitionem indissimulanter procedant, invocato ad hoc, *etc.* in plenaria, *etc.* 80.  Auditis clamoribus et querimoniis super enormibus criminibus fratris Berengarii, nunc monasterii de Voto monachi, visis similiter quibusdam processibus super eisdem factis et sententiis latis, praesens generale Capitulum committit abbati de Bonoportu moderno, vel eius successori, et nihilominus in virtute salutaris obedientiae et sub excommunicationis poena iniungit, quatinus praedictum fratrem Berengarium rebellem indissimulanter in carceribus sui monasterii retrudat, et processum super impositis criminibus audiat et processum super eisdem usque ad sententiam diffinitivam inclusive faciat, et quid in praemissis fecerit, proximo generali Capitulo referat, invocato, *etc.* in plenaria, *etc.* 81.  Volens generale Capitulum indemnitati abbatis de Loco S. Bernardi consulere, qui occasione monasterii de Nazareth multas impensas fecit et varia damna pertulit, committit praesentium tenore abbatibus de Villari et de Boudelo, quatinus super dictis expensis se informent, et abbatissam dicti loci de Nazareth ad eas persolvendas, uno vel pluribus terminis, compellant in plenaria, *etc.*  82.  In causa debiti per abbatem de Loco S. Bernardi proposita, praesens generale Capitulum committit abbati de Capella Thosan, quatinus diligenter inquisitiones faciat super debito, quod sibi per abbatissam et conventum de Suiwecke asserit deberi ; quod si debitum ipsum iustum et canonicum esse repererit, eamdem abbatissam per omnes vias iuris ad solutionem dicti debiti compellat, in plenaria, etc. 83.  Cupiens praesens generale Capitulum litem et controversiam inter abbates de Porta et de Vetericella extinguere, et eorum concordiam omnibus viis rationabilibus procurare, praesentium tenore committit et iniungit abbatibus de Valle S. Georgii, et Dobrilugk simul et coniunctim, ut super praedicta constitutione, quae ex visitatione indebite facta processit, inquisitiones faciant, partes audiant et quod iustitiae fuerit utrique parti indissimulanter tribuant, in plenaria, etc. 84.  Temeritatem et proterviam fratris Petri Aymonet, monachi de Albaripa, praesens generale Capitulum debite comprimere et corrigere, praesentium tenore committit domino abbati de Claravalle, ut tam sua paterna quam totius Capituli generalis auctoritate eumdem corrigat et puniat pro suorum exigentia delictorum, sic ut qui per eum scandalizati fuerunt, cognita iustitia et correctione, reaedificentur, ceterisque cedat in terrorem et exemplum, in plenaria, etc. 85.  Gravamini abbatis de Monte S. M. praesens generale Capitulum obviare cupiens, committit abbati de Roseriis, s. th. pr., ut abbatem de Aceyo ad dandum debitas quittantias solutionis contributionum, quas a dicto abbate de Monte S. M. recepit, sub poenis et censuris Ordinis, compellat ; et si super expensis occasione dictatum contributionum per abbatem de Aceyo factis, quaestio seu contentio oriatur seu moveatur, dat in mandatis dicto abbati de Roseriis, ut auditis partibus quod iustum fuerit decernat et iudicet, in plenaria, etc. 86.  Audiens generale Capitulum quod quidam frater nomine Ioannes de Busco, primo professus et residens in monasterio B. M. super Donkaing, Ordinis Cisterciensis, et deinde transiens ad prioratum Coronae Nostrae Dominae in Huesden, eiusdem Ordinis, praetendit illuc transferre bona quibus in priori monasterio utebatur, quod in gravamen suum religiosi dicti monasterii super Donkaing vertere contendunt et asserunt. Idcirco praesens generale Capitulum minus super dicto negotio informatum, committit abbati de Veterimonte et priori Montis Nostrae Dominae in Ysseltheim, ut se super dicto negotio informent, et habito respectu ad consuetudinem patriae, quod iustum fuerit determinent, diffiniant et iudicent, in plenaria, *etc.* CONTUMACES 87.  Abbatem seniorem de Fulcardimonte per dominum de Pontigniaco ad praesens generale Capitulum legitime citatum, vocatumque et non comparentem, nec per se nec per procuratorem, praesens generale Capitulum reputat rebellem et contumacem, committendo abbati de Valloliis, et de Loco Dei, et cuilibet eorum in solidum, auctoritatem, imo eis districtius praecipiendo quatinus contra dictum seniorem abbatem de Fulcardimonte procedant, eum tam de contumacia quam de ceteris criminibus per eum perpetratis, secundum Ordinis statuta puniendo, eum nihilominus citent peremptorie ad comparendum personaliter in proximo generali Capitulo responsurum ad obiicienda sibi per promotorem causarum dicti Capituli, in plenaria, *etc.* 88.  Cognoscens per experientiam praesens generale Capitulum inobedientiam et contumaciam commendatarii de Salvanesio, et maxime quod legitime citatus ad ipsum generale Capitulum responsurus ad sibi obiicienda per procuratores causarum eiusdem, neque per se neque per alium, dignatus est comparere ; idcirco abbati de Ardorello committit auctoritatem et plenum posse quamprimum per eum commode fieri poterit, per omnes iuris et iustitiae vias, non modo de praedicta contumacia sed etiam de quolibet alio pro regimine monasterii sibi commendati et non expleto procedendi contra eum, puniendi et corrigendi, iniuncto etiam usque ad depositionem inclusive, modo in ipsa depositione advocet duos de vicinioribus Ordinis abbatibus, ad ipsam depositionis sententiam ferendam, in plenaria, etc. 89.  Cum exigente multiplici contumacia abbatis de Sancto Mauritio in Britannia, posset praesens generale Capitulum merito in ipsum excommunicationis ferre sententiam, nihilominus tamen adhuc de emendatione sperans, quatinus vel ipsa misericordia ad humilitatem convertatur, et ab errore resispiscat [resipiscat], idem generale Capitulum committit abbatibus de Buzayo et de Villanova, et cuilibet eorum in solidum, ut praedicto abbate coram ipsis aut eorum altero citato, cognitoque suae contumaciae demerito, de ipsa contumacia ceterisque eius excessibus eum debite puniant, et ad exsolvendas expensas, quas occasione ipsius fecit abbas de Begario, compellant et ad veram humilitatem et Ordinis obedientiam, per omnes Ordinis censuras et omnes iustitiae vias reducant, invocato, *etc.* in plenaria, *etc.* SUFFRAGIA 90.  Frater Guillermus, abbas Cistercii, in Cabilonensi dioecesi ceterique Diffinitores Capituli generalis Cisterciensis Ordinis, illustri et magnifico domino, domino Francisco de Ferreriis militi, domino de Marigniaco et generosissimae dominae Ludovicae de Vendosme, eius consorti, sanctae devotionis salutare suffragium.  Quamquam divinae legis … *etc.* … ad instantiam domini abbatis Claraevallis vobis omnium bonorum spiritualium … concedimus participationem et associationem… Datum Cistercii … *etc.* 91.  Ad instantiam eiusdem domini Claraevallis, similiter datum est suffragium sub eadem forma magistro Claudio de Boisset, iuris utriusque doctori decano ecclesiae Poligniaci. 92.  Item, generoso domino Hugoni de Melun, vicecomiti Gandensi, et domicellae Ioannae de Horne, eius consorti. 93.  Item, discreto et scientifico viro magistro Petro Bollet et eius uxori. 94.  Ad instantiam abbatis de Veterimonte datum est suffragium in simili forma domino Philippo Lantgravio terrae Hassyae, comiti de Katzenelubogen. 95.  Item, ad instantiam eiusdem datum est suffragium in simili forma pro domina Sibilla, ducissa seniori Iuliensi ac Montensi, necnon comitissae Ravensberg. 96.  Item, ad instantiam eiusdem, datum est suffragium in simili forma pro monasterio de Monte Sancti Georgii monialium Cisterciensis Ordinis. 97.  Item, ad instantiam eiusdem, datum est suffragium in simili forma pro monasterio monialium Sancti Bartholomei, civitatis Coloniensis, Ordinis Cisterciensis et eius benefactoribus. 98.  Item, ad instantiam eiusdem, datum est suffragium in simili forma pro dominis ducibus ac principibus Clivensibus, Juliacensibus ac Montensibus, necnon comitibus de Marcha de Ravensberg et de Katzenelubogen. 99.  Praesens generale Capitulum intelligens fraternitatem aliquam nomine beatae virginis Margarethae [Margaretae], beati Anthonii et Leonardi in capella primae fundationis monasterii de Speciosa valle, nostri Ordinis Cisterciensis, in dioecesi Herbipolensi, a paucis fuisse erectam, ut igitur inde magis ac magis Christi fidelium devotio augeatur et incrementum suscipiat in Christo, omnibus et singulis huiuscemodi fraternitati associatis, seu etiam associandis imposterum, de thesauro bonorum spiritualium eiusdem Ordinis Cisterciensis, missarum videlicet, *etc.* confert participationem et associationem, velut si dicto nostro Ordini habitus nostrae religionis susceptione forent incorporati et uniti. Datum, *etc.* 100.  Ad instantiam abbatis de Moroliis similiter datum est suffragium in simili forma praecedenti, nobili viro Ioanni de Mollins, domino de Rochefort, et eius uxori. 101.  Item, simili forma, datum est suffragium dominae comitissae de Taillebourg. 102.  Ad instantiam prioris de Gaudio, datum est suffragium in simili forma domino Anthonio Fayette militi. 103.  Item, datum est simile suffragium nobili domino Baillivo de Calvomonte, ad instantiam abbatis de Signiaco. 104.  Item, ad instantiam eiusdem datum est suffragium domino Ioanni Leroy, ecclesiae Remensi canonico. 105.  Item, ad instantiam abbatis de Bildhusen datum est suffragium in simili forma, honorabili ac scientifico viro domino Ioanni Ruthard, plebano in Aschall. * * * 106.  Quia propter … *etc. ut in anno* 1506, n° 30. 